Þetta er augljóslega ekki tilfellið alls staðar í heiminum en þessi þjónusta er raunverulega í boði í borg stjarnanna , Los Angeles í Bandaríkjunum . Á flugvellinum LAX í Los Angeles er starfrækt fyrirtækið The Private Suite . Það er eins konar lúxushluti flugvallarins þar sem engir blaðaljósmyndarar eru leyfðir . The Private Suite var opnað árið 2017 og býður þeim þjónustu sem eru nógu frægir og efnaðir . Á vefsíðu The Private Suite stendur : „ Vanalega tekur það manneskju um 2.200 skref að fara úr bílnum og setjast í flugsætið sitt . Fyrir meðlimi í The Private Suite eru það aðeins 70 skref . “ Í stað þess að bíða í löngum röðum í öryggisleit og eftir að komast um borð geta meðlimir þjónustunnar eytt tíma fyrir flugið sitt í einkasvítum á flugvellinum . Í svítunum eru , samkvæmt vefsíðunni , baðherbergi , einkaþjónusta , rúm og útsýni yfir flugbrautina . Þessi þjónusta er síður en svo ódýr . Að vera meðlimur í The Private Suite kostar tæpar 550 þúsund íslenskar krónur á ári . Þar að auki þarf að greiða fyrir hverja ferð sem er farin . Þjónusta fyrir innanlandsflug kostar um 330 þúsund krónur og utanlands 365 þúsund . Það þarf þó ekki að vera meðlimur í klúbbnum en þá er gjaldið hærra ; 425 þúsund fyrir innanlandsflug og 485 þúsund fyrir millilandaflug . Meðlimir í klúbbnum mega taka þrjá vini frítt með sér en aðrir mega taka tvo vini með sér .